1.Uvod

Združeno kraljestvo se je odločilo izstopiti iz Evropske unije, pri čemer se je sklicevalo na postopek iz člena 50 Pogodbe o Evropski uniji. Komisija to odločitev obžaluje, vendar jo spoštuje.

Združeno kraljestvo bo 30. marca 2019 postalo tretja država. Zanj se bo takrat prenehalo uporabljati celotno primarno in sekundarno pravo Unije, razen če se z ratificiranim sporazumom o izstopu določi drug datum.

Kot je poudarjeno v prvem sporočilu Komisije o pripravljenosti na brexit z dne 19. julija 2018, bo odločitev Združenega kraljestva ne glede na predvideni scenarij povzročila znatne motnje. Zato Komisija stalno poziva evropske državljane, podjetja in države članice, naj se pripravijo na vse možne scenarije, ocenijo zadevna tveganja in načrtujejo svoj odziv, da se ta tveganja ublažijo. Evropski svet je 29. junija 2018 ponovno pozval države članice, institucije Unije in vse deležnike, naj izboljšajo svojo pripravljenost na vseh ravneh in za vse vrste izida.

Namen tega sporočila je obravnavati ta poziv in se osredotočiti na scenarij brez dogovora. V njem so opredeljeni ključna področja in ključni ukrepi, ki jih je treba sprejeti, ter struktura za razprave in usklajevanje držav članic med novembrom 2018 in 29. marcem 2019.

EU in Združeno kraljestvo se o sporazumu o izstopu pogajata od maja 2017. Napredek v zvezi s pravnim besedilom, vključno z ureditvijo za prehodno obdobje do 31. decembra 2020, ki je bil dosežen na ravni pogajalcev, je bil objavljen 19. marca 2018. Nadaljnji napredek je bil naveden v skupni izjavi pogajalcev Komisije in Združenega kraljestva z dne 19. junija 2018. Evropski svet (člen 50) je 17. oktobra 2018 pozval Komisijo kot pogajalko Unije, naj si še naprej prizadeva za dogovor v skladu s predhodno dogovorjenimi smernicami Evropskega sveta. Ta pogajanja še potekajo in Komisija kot pogajalec Unije ostaja zavezana dogovoru o urejenem izstopu. Kljub napredku v številnih pogledih ter znatnim prizadevanjem in intenzivnim pogajanjem na nekaterih področjih še vedno ni soglasja. Poleg tega dogovor z vlado Združenega kraljestva še ne pomeni, da bo Združeno kraljestvo sporazum o izstopu ratificiralo do 29. marca 2019.

2.Potreba po pripravah – ukrepi na ravni EU

Priprave na izstop Združenega kraljestva potekajo vzporedno s pogajanji. Komisija bo še naprej v celoti opravljala svojo vlogo.

Komisija je pregledala pravni red EU, tj. veljavna pravila na podlagi prava EU, da bi določila, katera pravila je treba prilagoditi za kateri koli scenarij in katere ukrepe bo treba sprejeti le v primeru scenarija brez dogovora. Na podlagi tega pregleda je predložila osem zakonodajnih predlogov o pripravljenosti za ukrepe, ki jih je treba sprejeti ne glede na to, ali bo izstop Združenega kraljestva urejen ali ne. Ti ukrepi so predstavljeni v Prilogi 1. Med njimi prilagoditve pravil o homologaciji motornih vozil ali v zvezi z organizacijami za tehnični nadzor ladij ter razdelitev tarifnih kvot, vključenih v seznam blaga Evropske unije v okviru Svetovne trgovinske organizacije, med Združeno kraljestvo in EU-27. Komisija je vzporedno s tem sporočilom sprejela zadnja taka predloga, in sicer predlog o prilagoditvi sklicev na cilje povečanja energetske učinkovitosti EU (izraženo v absolutnih vrednostih) za leto 2030 in predlog o pravilih za vizume, ki se bodo uporabljala za državljane Združenega kraljestva po njegovem izstopu iz Unije.

Poleg tega so bili sprejeti ali se pripravljajo številni izvedbeni in delegirani akti, ki so prav tako potrebni za kateri koli scenarij. Med njimi so akti o obravnavi Združenega kraljestva v okviru statističnih podatkov, prenosu vloge poročevalca za oceno nekaterih kemikalij z Združenega kraljestva na drugo državo članico ter spremembah dovoljenj za promet z zdravili. Ti akti so vsi ciljno usmerjeni in specifični za brexit ter so predstavljeni v Prilogi 2.

Komisija sodeluje tudi z ustreznimi agencijami. Glede na posebne okoliščine v letalskem sektorju je Komisija na primer pozvala Evropsko agencijo za varnost v letalstvu (EASA), naj v okviru priprav na to, da Združeno kraljestvo ne bo več država članica, začne obravnavati nekatere vloge subjektov iz Združenega kraljestva. Evropska agencija za zdravila (EMA) je opravila več anket in po potrebi stopila v stik z imetniki dovoljenj EU, da bi opozorila na nujnost sprejetja potrebnih ukrepov za pripravljenost. Evropska agencija za kemikalije (ECHA), Urad Skupnosti za rastlinske sorte (CPVO) in EMA so prenesle regulativne funkcije z Združenega kraljestva na druge države članice.

Poleg tega Unija sprejema vse potrebne ukrepe za zagotovitev, da se agencije in organi EU v Združenem kraljestvu (kot so EMA, Evropski bančni organ, svetovalni svet za Severno morje ter rezervna lokacija in operativni sedež centra za nadzor varnost Galileo in operativni štab) pred datumom izstopa premestijo v EU-27.

Komisija v interesu Unije podpira Združeno kraljestvo tudi pri zagotavljanju njegovega pristopa h Konvenciji o skupnem tranzitnem postopku kot tranzitna država, ki ni članica EU, če je pripravljeno izpolniti zahteve te konvencije, in njegovega pristopa h Konvenciji o poenostavitvi formalnosti v blagovni trgovini. Komisija iz istega razloga podpira tudi pristop Združenega kraljestva k Sporazumu o javnih naročilih.

Delo poteka tudi na drugih področjih, vključno z zelo praktičnimi vidiki notranje pripravljenosti EU, kot je odklop in prilagoditev podatkovnih zbirk in informacijskih sistemov ter drugih platform za sporočanje in izmenjavo informacij, do katerih Združeno kraljestvo ne bi smelo imeti več dostopa.

Poleg tega Komisija še naprej razpravlja z državami članicami EU-27 o pripravah na izstop, in sicer o splošnih vprašanjih pripravljenosti ter posebnih sektorskih, pravnih in upravnih ukrepih za pripravljenost. Države članice in Komisija to delo krepijo s sektorskimi seminarji, ki jih organizira delovna skupina Sveta (člen 50).

3.Potreba po pripravah – ukrepi državljanov, podjetij in držav članic

Kot je poudarjeno v prvem sporočilu Komisije o pripravljenosti na brexit z dne 19. julija 2018, si je treba za pripravljenost na izstop Združenega kraljestva skupno prizadevati na ravni Evropske unije, nacionalni, regionalni in lokalni ravni ter na ravni gospodarskih subjektov in državljanov. Vsi akterji morajo prevzeti svojo odgovornost, da bi se zagotovila pripravljenost na izstop in ublažil najhujši učinek morebitnega scenarija brez dogovora.

Ukrepi držav članic EU-27

Države članice so se začele pripravljati na izstop Združenega kraljestva tako, da so opredelile potrebo po prilagoditvi zakonodaje ter po upravnih in praktičnih ukrepih. Ta prizadevanja je treba okrepiti in jim dajati prednost. Nacionalni ukrepi, vključno s potrebnim povečanjem človeških virov (kot so carinski uradniki in uradni veterinarji) in vzpostavitvijo, prilagoditvijo ali okrepitvijo potrebne infrastrukture (na primer v pristaniščih in na letališčih), so osrednji element načrtovanja ukrepov za nepredvidljive razmere.

Države članice, vključno z nacionalnimi organi, bodo imele ključno vlogo pri izvajanju in izvrševanju prava EU v odnosu do Združenega kraljestva kot tretje države. To vključuje izvajanje potrebnih mejnih kontrol in nadzora ter obravnavo potrebnih dovoljenj in licenc. Z brexitom se bo ponovno vzpostavila tudi morska meja v Severnem morju in severnem Atlantiku. Za zagotovitev učinkovitega spremljanja in nadzora dejavnosti v vodah Unije bodo potrebna dodatna prizadevanja držav članic in regionalno sodelovanje. Države članice bi morale zagotoviti, da se to delo zaključi pravočasno, tj. pred izstopom, pri čemer je treba upoštevati, da bi bilo treba te infrastrukture v vsakem primeru prilagoditi ali okrepiti še pred iztekom prehodnega obdobja.